**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.02.2022, ora 08:00 – 08.02.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 08.02.2022, ora 07:00**

**RÂURI**

**Debitele au fost în creştere,** datorită efectului combinat al precipitațiilor lichide căzute în interval, cedării apei din stratul de zăpadă, evoluției formațiunilor de gheață şi propagării pe râurile din bazinele hidrografice: Tur, Lăpuș, Crasna, Barcău, Crișuri, Bega, Timiș, Bârzava, Caraș, Nera și Cerna, iar pe celelalte râuri au fost , în general, staționare.

Debitele se situează la valori sub mediile multianuale lunare, cu coeficienţi moduli cuprinşi între 30-80%, mai mari (în jurul și peste normalele lunare) pe râurile din bazinul Prahovei și cursurile superioare ale Trotușului, Sucevei, Moldovei și mai mici (sub 30%) pe râurile din bazinele hidrografice: Lăpuș, Crișul Negru, Crișul Alb, Bega Veche, Timiș, Moravița, Caraș, Nera, Vedea, bazinele mijlocii și inferioare ale Jiului, Oltului.

Formaţiunile de gheaţă (predominant gheață la maluri, năboi, pod de gheață), existente pe râurile din zonele de deal şi munte din Maramureș, Transilvania și zona montană a Olteniei și Munteniei au fost în diminuare, restrângere și eliminare, iar pe cele din Moldova s-au menținut fără modificări importante.

Se menţine aglomerarea de gheţuri pe râul Bistriţa, pe o lungime de 700 m în zona staţiei hidrometrice Dorna Giumalău.

Ca urmare a precipitaţiilor lichide căzute în interval, cedării apei din stratul de zăpadă și propagării, s-au produs scurgeri importante pe versanţi, torenţi, pâraie, viituri rapide, cu efecte de inundații locale și creșteri importante de debite și niveluri cu depășiri ale **COTELOR DE ATENȚIE** pe unele râuri din bazinele hidrografice: Tur, Crișuri, Bega și Timiș.

În interval s-au situat peste **COTELE DE ATENȚIE** râurile la stațile hidrometrice: Talna – Păşunea Mare (270+24) - jud. SM, Barcău – Marca (350 + 22) - jud. SJ, Chijic - Copăcel (225+42) - jud. BH, Briheni – Șuştiu (175+36) – jud. BH, Valea Roşie – Pocola (250+27) - jud. BH, Gladna – Fârdea (110+5) -jud. TM, Bistra – Obreja (85+7) – jud. CS.

Se situeaza peste **COTA DE ATENȚIE** râul Crişul Negru la staţia hidrometrică Tinca (350+18)-jud. BH.

În interval au fost emise **6 ATENȚIONĂRI HIDROLOGICE** pentru fenomene imediate.

**Debitele vor fi, în general, staționare**, exceptând cursurile mijlocii și inferioare ale râurilor: Tur, Crișuri, Bega, Timiș, Bârzava, Caraș, Nera și Cerna unde vor fi în creștere datorită propagării.

Ca urmare a propagării viiturilor formate anterior în amonte, nivelurile se vor situa în jurul Fazei I de apărare pe râul Tur pe sectorul aval confluență cu râul Talna, sector îndiguit – jud. SM.

Formațiunile de gheață (gheață la maluri, năboi, pod de gheață) existente vor fi în diminuare, restrângere şi eliminare, putând produce prin evoluția lor variații artificiale de niveluri și debite pe unele sectoare de râu.

**DUNĂRE**

**Debitul la intrarea în țară (secțiunea Baziaș) în intervalul 07.02.2022 – 08.02.2022 a fost în ușoară creștere, având valoarea de 3600 m3/s**, sub media multianuală a lunii februarie (5300 m3/s).

În aval de Porţile de Fier debitele au fost în creștere pe sectorul Gruia – Calafat, în scădere pe sectoarele Bechet – Tr. Măgurele și Brăila – Tulcea și relativ staționare pe sectorul Zimnicea– Vadu Oii.

**Debitul la intrarea în țară (secțiunea Baziaș) va fi staționar (3600 m3/s).**

În aval de Porțile de Fier debitele vor fi în creștere pe sectorul Gruia – Calafat, în scădere pe sectorul Bechet – Vadu Oii și staționare pe sectorul Brăila – Tulcea.

**Alimentări cu apă**

**A.B.A. Prut-Bârlad**

Judeţul Vaslui

Se mențin prevederile din „Planul de restricții și folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

**2.** **Situaţia meteorologică în intervalul 07.02.2022, ora 08:00 –08.02.2022, ora 06:00**

**ÎN ŢARĂ**

Vremea a fost, în general, închisă; nebulozitatea a fost persistentă, intervale de cer variabil fiind la începutul zilei în sud-est şi noaptea în regiunile din jumătatea vestică, iar precipitaţiile s-au semnalat pe arii extinse. În zona montană a nins, local abundent (15...30 l/mp, iar în Munţii Apuseni peste 40 l/mp), cu depunere de strat nou de zăpadă mai consistent în Carpaţii Occidentali, iar vântul a suflat tare, în prima parte a zilei cu precădere în Munţii Apuseni şi în nordul Carpaţilor Orientali, iar seara şi noaptea în Carpaţii Meridionali unde rafalele au depăşit 100...120 km/h, zăpada a fost viscolită şi troienită şi vizibilitatea redusă. În Maramureş, Transilvania și Moldova s-au semnalat precipitaţii mixte, în Banat, Crişana, Oltenia şi Muntenia au predominat ploile, iar în Dobrogea a plouat. S-au cumulat cantităţi de apă (din precipitaţii preponderent lichide) pe alocuri de 15...25 l/mp în zonele deluroase din vest-nord-vest. În primele ore, în sudul Banatului s-au menţinut depunerile de polei. Vântul a avut intensificări şi în zonele mai joase de relief, în prima parte a intervalului în special din jumătatea de vest, apoi în est şi sud, cu viteze de 45...55 km/h şi izolat peste 60...65 km/h. Stratul de zăpadă era prezent la munte, unde măsura aseară la ora 20 -în platformele stațiilor meteorologice- până la 210 cm în Munții Făgăraș, la peste 2000 m altitudine, local în Maramureş (până la 34 cm) şi în Transilvania (până la 19 cm) și pe suprafeţe mici în Moldova și Crișana (până la 2 cm). Valorile termice s-au situat în general în jurul mediilor multianuale în jumătatea vestică a teritoriului şi peste cele climatologic specifice datei în rest, în special în Moldova, sudul Munteniei si al Dobrogei, astfel că temperaturile maxime s-au încadrat între 2 grade la Ocna Şugatag și Târgu Lăpuş şi 14 grade la Zimnicea şi Mangalia. La ora 06.00, valorile termice erau cuprinse între -2 grade la Șiria, Dumbrăvița de Codru, Târgu Lăpuș, Ocna Șugatag, Oravița, Întorsura Buzăului și Toplița și 5 grade la Râmnicu Sărat, Focșani, Urziceni şi Constanţa-dig.

***Observaţie:*** *de ieri dimineață, de la ora 06.00, au fost în vigoare 18 mesaje pentru fenomene meteorologice periculoase imediate, 1 avertizare COD ROȘU și 1 avertizare COD PORTOCALIU emise de SRPV Timişoara şi 16 atenționări COD GALBEN -4 emise de CNPM Bucureşti pentru Muntenia, câte 3 de SRPV Bacău, SRPV Timișoara și SRPV Cluj, 2 de SRPV Sibiu și 1 de SRPV Craiova.*

**LA BUCUREŞTI**

Valorile termice au fost în continuare mai ridicate decât în mod obişnuit în această perioadă din an, dar vremea a devenit în general închisă. Cerul a fost mai mult noros, iar din orele după-amiezii temporar a plouat. Vântul a suflat slab și moderat. Temperatura maximă a fost de 8 grade la stația meteo Băneasa şi 9 grade la Filaret şi Afumaţi (valori cu 5 grade peste media multianuală a datei), iar la ora 06.00 se înregistrau 2 grade la Filaret și Băneasa și 3 grade la Afumați.

**3. Prognoza meteorologică în intervalul 08.02.2022, ora 08:00 –09.02.2022, ora 08:00**

**ÎN ŢARĂ**

Deşi în scădere în cea mai mare parte a ţării, cu precădere în regiunile estice, valorile de temperatură se vor situa în majoritatea zonelor peste cele normale în prima decadă a lunii februarie. Cerul va fi temporar noros şi vor fi precipitații slabe -predominant ninsori în zona montană, mai ales sub formă de lapoviță și ninsoare local în nord și centru și mixte în vest și pe alocuri în est. Izolat vor fi condiții de polei. Vântul va continua să sufle tare la munte, iar la altitudini mari în Carpaţii Meridionali şi de Curbură se vor depăși 120...140 km/h, va fi viscol puternic, zăpada troienită și vizibilitatea foarte scăzută, însă va avea intensificări temporare ziua şi în celelalte zone, cu viteze mai mari în est și în sud-est, unde rafalele vor fi în general de 55...65 km/h și pe suprafețe mici de peste 70 km/h. Temperaturile maxime se vor încadra între 0 și 10 grade, iar cele minime între -8 și 2 grade.

**LA BUCUREŞTI**

Vremea va fi frumoasă. Cerul va fi variabil, iar vântul va sufla slab și moderat. Temperatura maximă va fi de 7...8 grade, iar cea minimă de -3...-1 grad, posibil mai scăzută în zona periurbană.

**4. Buletin nivometeorologic pentru perioada 07.02.2022, ora 20.00 – 08.02.2022, ora 20.00**

**Munţii Făgăraş:** **RISC 3 - ÎNSEMNAT**

La peste 1800 metri, vântul va continua să sufle tare, cu rafale ce vor atinge temporar 100 km/h pe creste, alături de ninsorile moderate cantitiv. Astfel se va depune strat proaspăt de zăpadă pulver și se vor forma noi plăci de vânt cu structura instabilă la supraîncărcări viitoare. Sunt prezente și plăcile de vânt mai vechi din apropierea crestelor. În profunzime întâlnim stratul vechi, îngheţat și stabilizat. Riscul declanșării avalanșelor se menține însemnat (3), apariția unor avalanșe de dimensiuni mici sau medii fiind posibil la supraîncărcări oricât de slabe, care le pot fisura și să angreneze apoi stratul instabil din partea superioară. Sub 1800 m altitudine stratul de zăpadă are dimensiuni mai reduse, dar va crește pe fondul ninsorilor și vântului ce va spulbera zăpada din zonele mai înalte. În partea superioară este prezent un strat de zăpadă instabil, cu o coeziune slabă cu stratul mai vechi, înghețat și stabilizat. Pe văi, sunt depozite mai însemnate de zăpadă. Riscul declanșării avalanșelor de dimensiuni mici la peste 1500 m este moderat (2) și poate apărea la supraîncărcări mari, pe pantele cu depozite mai consistente de zăpadă.

**Munţii Bucegi:** **RISC 3 - ÎNSEMNAT**

La peste 1800 metri, vântul intens de peste 120 km/h de pe creste, alături de ninsorile estimate vor depune un strat subțire de zăpadă proaspătă. Se vor forma noi plăci de vânt, menținându-se și cele vechi, iar pe văi și pe pantele adăpostite troienele și depozitele însemnate de zăpadă. În profunzime stratul vechi este consolidat și înghețat. Plăcile mai recente de vânt se pot rupe ușor la supraîncărcări. Riscul de declanșare a avalanșelor se menține însemnat (3), fiind prezent în special în zonele cu plăci de vânt și pe văi sau pe pantele înclinate unde s-au format depozite recente sub acțiunea vântului, în zona de creastă stratul de zăpadă fiind mai compact. La altitudini mai mici de 1800 m se va depune strat nou, inclusiv datorită zăpezii spulberate de la altitudini mai mari. Acest nou strat se va depune peste cel vechi, consolidat și înghețat. Riscul de avalanșe de mici dimensiuni se menţine moderat (2), la altitudini de 1500-1800 m, în zonele cu acumulări de zăpadă.

**Munţii Rodnei:** **RISC 3 - ÎNSEMNAT**

La peste 1800 m, zăpada puternic viscolită și spulberată va forma plăci noi de vânt mai ales pe versanții estici. În partea superioară a stratului întâlnim un strat instabil, constituit din zăpada căzută în ultima săptămână și care pe alocuri atinge 35 cm. În profunzime întâlnim vechiul strat, îngheţat şi stabilizat. În zonele adăpostite și pe văi sunt prezente depozite mai vechi și însemnate de zăpadă, iar în zona crestelor întâlnim plăcile mai vechi de vânt. La supraîncărcări, în zonele cu depozite mai consistente sau în zonele cu plăci recente de vânt, se pot declanșa avalanşe de dimensiuni mici dar izolat și medii, riscul fiind însemnat (3). Sub 1800 m stratul de zăpadă depus în ultima perioadă e moderat instabil pe anumite pante, iar pe văi și în locurile adăpostite zăpada a fost acumulată în depozite mai mari, inclusiv datorită vântului intens ce a spulberat zăpada de pe creste. Între stratul vechi stabilizat și zăpadă depusă mai recent nu există o coeziune puternică, existând un risc moderat (2) de declanșare a avalanșelor în general de mici dimensiuni pe pantele cu grad mai mare de înclinare, sub acțiunea unor suprasarcini mari.

**Munţii Parâng-Şureanu:** **RISC 3 - ÎNSEMNAT**

La peste 1800 m vântul va sufla tare, cu rafale de peste 100 km/h și pe fondul ninsorilor se va depune strat nou de zăpadă proaspătă, formându-se și plăci noi de vânt, îndeosebi pe versanții estici, plăci care se pot rupe la supraîncărcări. În partea superioară, stratul de zăpadă este încă instabil în primii 35 cm, având pe anumite pante aderență scăzută cu cel mai vechi, înghețat și stabilizat. Pe văi și pe anumite pante sunt formate depozite în zonele adăpostite. Sub acțiunea unor suprasarcini riscul declanșării avalanşelor mici și izolat medii, pe anumite pante mai înclinate, se menține însemnat (3). Sub 1800 m stratul va îngheța la suprafață, unde se va depune zăpadă proaspătă inclusiv datorită celei spulberate de la altitudini mai mari. În partea superioară stratul moderat este instabil, fiind depus peste cel vechi, înghețat și compactat, iar pe pantele suficient de înclinate acesta poate fi dislocat la suprasarcini, riscul declanșării avalanşelor de mici dimensiuni, fiind moderat (2).

**Munţii Ţarcu-Godeanu:** **RISC 2 – MODERAT**

La peste 1800 m, vântul va continua să sufle cu viteze de peste 120 km/h. Deși va continua să ningă, o parte însemnată a zăpezii proaspete va fi spulberată și troienită în zonele adăpostite și pe văi. În apropierea crestelor se mențin plăcile de vânt, formându-se și altele noi. În profunzime, stratul vechi este înghețat și consolidat. La supraîncărcări, se pot declanșa avalanșe de dimensiuni mici în zonele cu depozite recente sau cu plăci de vânt, riscul declanșării avalanşelor fiind moderat (2). Sub 1800 m stratul de zăpadă este pe alocuri mai consistent, format și din zăpada cumulată de vântul de la altitudini mai mari. În profunzime vechiul strat e înghețat și compact. La supraîncărcări, stratul de zăpadă depus în ultima săptămână poate aluneca peste cel înghețat, aflat dedesubt, riscul de avalanşe mici fiind moderat (2).

**Munţii Călimani-Bistriţei-Ceahlău:** **RISC 3 - ÎNSEMNAT**

La peste 1800 m, vântul intens de 100 km/h a spulberat o cantitate însemnată de zăpadă, formând numeroase plăci de vânt pe versanții estici, precum și troiene în zonele adăpostite. În profunzime stratul vechi este îngheţat şi stabilizat. În zonele adăpostite și pe văi s-au menținut depozitele mai vechi, însemnate de zăpadă. La supraîncărcări, în zonele cu depozite mai consistente sau în zonele cu plăci recente de vânt, se pot declanșa avalanşe de dimensiuni mici, riscul fiind însemnat (3). Sub 1800 m stratul de zăpadă recentă de la suprafață este mai însemnat, fiind format și din zăpada spulberată de la altitudini mai mari, depășind local 25 cm. Coeziunea cu stratul vechi nu este încă deplină, astfel încât la supraîncărcări, există un risc moderat (2) de declanșare a avalanșelor mici pe pantele cu grad mai mare de înclinare și în zonele cu acumulări mai importante. În Masivul Ceahlău, riscul este moderat.

**Munţii Vlădeasa-Muntele Mare:** **RISC 2 – MODERAT**

Vântul se va menține tare în cursul acestei nopți și va mai ninge moderat. Astfel stratul de zăpadă va continua să crescă, dar se vor forma și plăci noi de vânt mai ales pe versanții estici și sud-estici. Izolat stratul proaspăt depus în ultimele 24 ore măsoară 30 cm, are o aderență slabă cu cel vechi, care e consolidat și înghețat. Riscul de avalanşe va fi moderat (2). La supraîncărcări oricât de slabe izolat se pot declanșa avalanșe prin alunecarea stratului proaspăt de zăpadă sau din cauza fisurării plăcilor de vânt. Riscul este prezent pe pantele mai înclinate și pe văi, unde întâlnim depozite mai mari de zăpadă.

**Evoluția vremii în ultimele 48 de ore:**

Vremea s-a încălzit. Cerul a fost mai mult noros și temporar a nins în toate masivele. În Apuseni cantitățile au fost izolat însemnate, cumulând punctiform peste 40 l/mp, stratul de zăpadă crescând izolat cu până la 30 cm. În vestul Carpaților Meridionali și în nordul Orientalilor stratul a crescut cu până la 10 cm, iar în rest nu a variat semnificativ. Local s-a semnalat ceață, asociată și cu depuneri de chiciură. Vântul a suflat moderat din sector vestic și sud-vestic, cu intensificări susținute ce au depășit 100 km/h în nordul Carpaților Orientali, Apuseni și local în zona înaltă din Meridionali, viscolind și spulberând zăpada.

**Grosimea stratului de zăpadă în 07.02.2022, ora 14.00:**

**Carpaţii Meridionali:** 207 cm la Bâlea-Lac, 143 cm Vf. Țarcu, 133 cm la Vf. Omu, 105 cm la Cuntu, 63 cm la Parâng, 44 cm la Sinaia, 38 cm la Păltiniș, 20 cm Fundata, 15 cm la Predeal;

**Carpaţii Orientali:** 105 cm la Lăcăuți, 96 cm la Vf. Călimani, 88 cm la Bucin, 83 cm la Ceahlău-Toaca, 38 cm la Vf. Iezer, 28 cm la Poiana Stampei, 3 cm la Penteleu;

**Carpaţii Occidentali:** 105 cm la Stâna de Vale, 60 cm la Semenic, 35 cm la Roșia Montană, 25 cm la Vf. Vlădeasa 1800, 24 cm la Băișoara.

**Prognoza vremii în intervalul 07.02.2022, ora 20.00 - 08.02.2022, ora 20.00:**

Vremea va fi vântoasă și se va răci, devenind în general geroasă pe creste. Cerul va fi mai mult noros la începutul nopții când va ninge în majoritatea masivelor, apoi va deveni temporar noros începând din masivele vestice și local va continua să ningă cu precădere în Carpații Meridionali și Orientali. În Carpații Meridionali și de Curbură cantitățile de precipitații vor atinge 15 l/mp și se va depune strat proaspăt de zăpadă pulver în majoritatea masivelor. Vântul va prezenta intensificări temporare de 50-70 km/h în majoritatea masivelor din sector nord-vestic, iar în zona înaltă din Meridionali și local din Apuseni rafalele vor depăși 120 km/h, viscolind puternic zăpada. Temporar se va semnala ceață, asociată și cu depuneri de chiciură.

**Temperaturi prognozate în intervalul 07.02.2022, ora 20.00 - 08.02.2022, ora 20.00:**

**Peste 1800 m:** temperaturi minime: -16 la -11 gr.C; temperaturi maxime: -13 la -7 gr.C;

**Sub 1800 m:** temperaturi minime: -11 la -6 gr.C; temperaturi maxime: -7 la -3 gr.C.

**Vânt la peste 2000 m:** din sector nord-vestic, cu rafale de peste 120 km/h noaptea și prima parte a zilei de mâine, apoi cu 90-120 km/h mâine în Carpații Meridionali.

**Izoterma de 0 grade:** în coborâre de la 500-800 m la 300-500 m în majoritatea masivelor.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 04.02.2022 - 06.02.2022, în cadrul Reţelei Naţionale de Monitorizare, nu au fost înregistrate depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon). **A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: AB-1, AB-2, MS-1, MS-2, AG-2, IS-6, GJ-2, DJ-3** (în data de 04.02.2022); **AB-1, AB-2, MS-1, MS-2, BV-4, TR-1, PH-6, GJ-2, CJ-1, CJ-4, BN-1, CS-5** (în data de 05.02.2022); **MS-1, MS-2, BN-1** (în data de 06.02.2022). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia pentru Protecţia Mediului Timiş*** informează despre producerea, la data de 07.02.2022, la ora 09:45, unei poluări accidentale a aerului, cu o cantitate de aproximativ 2000 mc de gaze, în zona localităţii Sânnicolau Mare, judeţul Timiş, în urma unei avarii la colectorul de distribuţie gaze LTS Calacea – Sânnicolau Mare, care aparţine operatorului Expert Petroleum. S-a izolat tronsonul de colector avariat şi s-a remediat prin montarea unei şarniere.

1. **În domeniul solului şi vegetaţiei**

***Garda Naţională de Mediu - Comisariatul Judeţean Prahova*** şi ***Agenţia pentru Protecţia Mediului Prahova*** informează despre producerea, la data de 07.02.2022, la ora 10:00, unei poluări accidentale a solului cu amestec de ţiţei şi apă sărată, în zona localităţii Boldeşti-Scăieni, judeţul Prahova, pe traseul unei conducte care aparţine de OMV Petrom – ASSET Muntenia. Reprezentantul OMV Petrom precizează că persoane necunoscute au procedat la tăierea şi sustragerea unui tronson dintr-o conductă dezafectată, fiind atinsă şi conducta de transport amestec de la sonda 360 către Parc 238 Boldeşti. A fost afectată o suprafaţă de circa 80 mp de teren (pădure) şi un şanţ pe o lungime de circa 30 m. S-a oprit producţia la sonda 360 Boldeşti şi a fost fixată o şarnieră. S-au luat măsuri pentru ecologizarea zonei afectate.

***Administrația Rezervației Biosferei Delta Dunării*** informează despre izbucnirea, la data de 07.02.2021, la ora 16:30, unui incendiu de stuf, papură şi vegetaţie uscată, în partea de vest a grindului Rotundu, în zona localităţii Isaccea, judeţul Tulcea. Incendiul este în desfăşurare. Se va reveni cu informaţii după stingerea incendiului.

***Administrația Rezervației Biosferei Delta Dunării*** informează despre izbucnirea, la data de 07.02.2021, la ora 16:40, unui incendiu de stuf şi papură, în zona Braţ Sulina – Mila 7, judeţul Tulcea. Incendiul este în desfăşurare. Se va reveni cu informaţii după stingerea incendiului.

***Direcţia Silvică Argeş*** informează despre producerea, la data de 05.02.2022, la ora 16:17, unui incendiu de litieră pe raza Ocolului Silvic Curtea de Argeş, în zona localităţii Albeştii de Argeş, judeţul Argeş. A fost afectată o suprafață de 0,005 ha în fond forestier de stat. Incendiul a fost stins în aceeaşi zi, la ora 17:18, de personalul silvic, pompieri şi cetăţeni. Cauza izbucnirii incendiului a fost fumatul în locuri nepermise.

***Direcţia Silvică Dâmboviţa*** informează despre producerea la data de 05.02.2022, la ora 14:00, unui incendiu de litieră pe raza Ocolului Silvic Târgovişte, în zona localităţii Doiceşti, judeţul Dâmboviţa. A fost afectată o suprafață de 1,3 ha în fond forestier de stat. Incendiul a fost stins în aceeaşi zi, la ora 17:30, de personalul silvic, pompieri şi cetăţeni. Cauza izbucnirii incendiului a fost focul lăsat nesupravegheat la vegetaţia din afara fondului forestier.

***Direcţia Silvică Olt*** informează despre producerea, la data de 06.02.2022, la ora 14:10, unui incendiu de litieră pe raza Ocolului Silvic Balş, în zona localităţii Dobriceni, judeţul Olt. A fost afectată o suprafață de 0,02 ha în fond forestier de stat. Incendiul a fost stins în aceeaşi zi, la ora 14:40, de personalul silvic, pompieri şi cetăţeni. Cauza izbucnirii incendiului a fost utilizarea focului deschis pe teren agricol.

***Direcţia Silvică Argeş*** informează despre producerea, la data de 04.02.2022, la ora 14:15, unui incendiu de litieră pe raza Ocolului Silvic Piteşti, în zona localităţii Merişani, judeţul Argeş. A fost afectată o suprafață de 1,0 ha în fond forestier de stat. Incendiul a fost stins în aceeaşi zi, la ora 16:10, de personalul silvic, pompieri şi cetăţeni. Cauza izbucnirii incendiului a fost utilizarea focului deschis.

***Direcţia Silvică Dolj*** informează despre producerea, la data de 05.02.2022, la ora 13:30, unui incendiu de litieră pe raza Ocolului Silvic Amaradia, în zona localităţii Tălpaş, judeţul Dolj. A fost afectată o suprafață totală de 70,82 ha în fond forestier de stat. Incendiul a fost stins în data de 06.02.2022, la ora 16:45, de personalul silvic, pompieri şi cetăţeni. Nu se cunoaşte cauza izbucnirii incendiului.

***Direcţia Silvică Dâmboviţa*** informează despre producerea, la data de 06.02.2022, la ora 15:30, unui incendiu de litieră pe raza Ocolului Silvic Sturzeni, în zona localităţii Cândeşti, judeţul Dâmboviţa. A fost afectată o suprafață de 3,0 ha în fond forestier de stat şi privat. Incendiul a fost stins în aceeaşi zi, la ora 18:00, de personalul silvic, pompieri şi cetăţeni. Nu se cunoaşte cauza izbucnirii incendiului.

***Direcţia Silvică Gorj*** informează despre producerea, la data de 04.02.2022, la ora 18:00, unui incendiu de litieră pe raza Ocolului Silvic Cărbuneşti, în zona localităţii Târgu Cărbuneşti, judeţul Gorj. A fost afectată o suprafață de 3,0 ha în fond forestier de stat. Incendiul a fost stins în aceeaşi zi, la ora 22:00, de personalul silvic, pompieri şi cetăţeni. Cauza izbucnirii incendiului a fost utilizarea focului deschis în apropierea pădurii.

***Direcţia Silvică Gorj*** informează despre producerea, la data de 06.02.2022, la ora 14:30, unui incendiu de litieră pe raza Ocolului Silvic Hurezani, în zona localităţii Stejari, judeţul Gorj. A fost afectată o suprafață de 7,6 ha în fond forestier de stat şi privat. Incendiul a fost stins în aceeaşi zi, la ora 20:30, de personalul silvic, pompieri şi cetăţeni. Cauza izbucnirii incendiului a fost utilizarea focului deschis şi nesupravegheat pe teren agricol.

***Direcţia Silvică Gorj*** informează despre producerea, la data de 06.02.2022, la ora 19:00, unui incendiu de litieră pe raza Ocolului Silvic Hurezani, în zona localităţii Cruşeţ, judeţul Gorj. A fost afectată o suprafață de 3,0 ha în fond forestier de stat. Incendiul a fost stins în data de 07.02.2022, la ora 09:00, de personalul silvic şi cetăţeni. Cauza izbucnirii incendiului a fost utilizarea focului deschis şi nesupravegheat pe teren agricol.

***Direcţia Silvică Gorj*** informează despre producerea, la data de 04.02.2022, la ora 11:30, unui incendiu de litieră pe raza Ocolului Silvic Hurezani, în zona localităţii Hurezani, judeţul Gorj. A fost afectată o suprafață de 2,6 ha în fond forestier de stat şi privat. Incendiul a fost stins în aceeaşi zi, la ora 17:30, de personalul silvic, pompieri şi cetăţeni. Cauza izbucnirii incendiului a fost utilizarea focului deschis şi nesupravegheat pe teren agricol.

***Direcţia Silvică Gorj*** informează despre producerea la data de 06.02.2022, la ora 14:30, unui incendiu de litieră pe raza Ocolului Silvic Hurezani, în zona localităţii Stejari, judeţul Gorj. A fost afectată o suprafață de 7,6 ha în fond forestier de stat şi privat. Incendiul a fost stins în data de 07.02.2022, la ora 10:00, de personalul silvic, pompieri şi cetăţeni. Cauza izbucnirii incendiului a fost utilizarea focului deschis şi nesupravegheat pe teren agricol.

***Direcţia Silvică Gorj*** informează despre producerea, la data de 06.02.2022, la ora 16:20, unui incendiu de litieră pe raza Ocolului Silvic Hurezani, în zona localităţii Bustuchin, judeţul Gorj. A fost afectată o suprafață de 3,3 ha în fond forestier de stat. Incendiul a fost stins în aceeaşi zi, la ora 20:10, de personalul silvic şi cetăţeni. Cauza izbucnirii incendiului a fost utilizarea focului deschis şi nesupravegheat pe teren agricol.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 04.02.2022-07.02.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

DIRECȚIA DE COMUNICARE, TRANSPARENȚĂ ȘI IT